Mitm End vum 18. Joahundat is d'Sahara fia d'eiropäische Wissnschoft und  fian Expoathaundl intaressant woan. Dabei isses de Briten darum gaunga, in sichan Zuagaung zu de Mäakte in Zentralafrika zum findn, damits duat eanare Featigprodukte unta de Leid bringa kinan. Freili haum se si aa eahofft, dass se in dera Gegnd Rohstoffe findn. Im Vagleich zu aundare Gegndn is d'Sahara vu de Kolonialmächte oba eha vaschont blim, weils east mit de spädan Erdöi- und -gasfunde wiatschoftlich intaressant woan is. Außadem hom de Tuareg mit ana gwiftn Taktik laung eafoigreich Widastaund gleist, hom se daun oba doch de Fraunzosn being miassn. Nochdem Ägyptn 1922 unobhängig woan is, san zwischn 1950 und 1960 de aundan Lända dazuakemma. De heiding Grenzn san greßtnteils mitm Lineal zong und teilweis umstrittn, wia de libysch-tschadische.